Vlieënde Verstappen wen in HongaryeMax Verstappen het die Hongaarse Grand Prix gewen. Foto: Attila Kisbenedek/AFP. Van tiende tot eerste. Dít, in ’n neutedop, is die verhaal van Max Verstappen se Hongaarse Grand Prix. Die Red Bull-renjaer het die wedren in die tiende plek begin ná ’n teleurstellende kwalifiserende sessie, maar ná 70 bestendige rondes is die geruite vlag vandag vir die agtste keer hierdie seisoen vir hom geswaai. Hy het nou 258 punte op die jaerspunteleer en hy is op koers om sy tweede agtereenvolgende wêreldtitel in te oes. Tog het Lewis Hamilton en George Russell ’n uitstekende Grand Prix vir Mercedes met hul tweede en derde plekke afgerond. Veral Hamilton het met sy vaart teen die einde van die wedren beïndruk en hy tel nou beslis onder die gevaarmanne. Daarteenoor sal Ferrari homself weer eens wil skop. Ralf Schumacher het juis vroeër die week gesê dat die Italiaanse renspan tans die ander spanne se grootste bondgenoot is; en vandag was geen uitsondering nie. Charles Leclerc was lag-lag die sterkste renjaer, maar sy spoed is deur ’n strategieblaps in die wiele gery toe sy renmotor met die hardste tipe band toegerus is. Sy spoed is gebreek, Verstappen-hulle het munt daaruit geslaan en ’n gefrustreerde Leclerc kon net oor die spanradio swets. In ’n perfekte wêreld kon die Monte Carlo-boorling waarskynlik vandag se wedren gewen het, maar hy moet nou met ’n sesde plek tevrede wees, terwyl Verstappen ongetwyfeld besig is om vir hom hakskene op die jaerspunteleer te wys. Sebastian Vettel het die tiende in sy Aston Martin geëindig nadat hy vandeesweek sy uittrede aangekondig het. Uitslae: Jaerspunteleer: Vervaardigerspunteleer: Your #F1DriverOfTheDay Who else… @Max33Verstappen!!! #HungarianGP @salesforce pic.twitter.com/Xmd1j6NCXd — Formula 1 (@F1) July 31, 2022